मेरे मुंह से अपना नाम सुनकर उसका सर चकरा गया. वह अर्द्ध-विक्षिप्त की सी हालत में आ गयी और चक्कर खाकर गिरने ही वाली थी कि उस कमसीन किन्नर ने उसे थाम लिया. पलभर में ही पूरा माहौल ही बदल गया. हम दोनों असीम वेदना से तड़पने लगे. मगर वहां खड़ी भीड़ हमारी पीड़ा से बिल्कुल बेखकर थी. तभी एक युवक अभद्र मजाक करते हुए बोल पड़ा- ‘का हो साले बाबू पुरान जान-पहचान हौ का?’ उसके इस बेहूदे मजाक को सुनकर मेरे पूरे बदन में आग लग गयी. क्रोध से उफनते हुए मैं उसके सामने आ गया और लपक कर उसकी गर्दन दबोच ली. सच कहूँ तो उस समय मैं अपना होशो-हवास खो चुका था, एकदम हिंस्र पशु बन गया था मैं और बेरहमी से उस युवक का गर्दन दबाता चला गया. वह गूँ...गूँ... करने लगा. संभवतः उसकी साँसें रुकने लगी थी.